钦定古今图书集成/历象汇编/庶征典/第160卷 > 《管窥辑要》 > 《梓潼神鼎赋》卢庾
## 钦定古今图书集成/历象汇编/庶征典/第160卷 > 《管窥辑要》 > 《梓潼神鼎赋》卢庾

於戏！德包生植者，不能动彼天之道；瑞及飞走者，未
能感无一之宝。故知瑞之大者，下及无心之金石；德
之深者，上合不言之元造。我国家高选物理，光天顺
人，膺景命，阐坤珍。由是函谷关旁，灵符出而启圣；梓
潼郡内，宝鼎光乎取新。此鼎者，圣人之大宝，有国之
神器，量则弘深，体乃殊异，嶷如断山之崷崒，屹若巨
“鳌之赑屃。峙其足者可以象三德；虚其心者将以含
万类。不汲而满，不燃而沸。内烹饪以养贤，上敲云而
作瑞。应火水之卦，既调盐梅；镂山川之容，且御魑魅。”
是鼎也，岂徒灵感，亦有款识。不假雕镌，宛然文字。实
彼天之所锡，表吾君之至异。揭五百代之昌符，成六
万年之宝位。与夫迁鼎郏鄏，卜代三十，卜年七百者
不可同日而议。宜书于册于帝之庭，以合明应，以昭
神灵。士有闻而叹曰：“昔黄帝作宝鼎三，秦帝奠神鼎
一。周之衰也，沉泗水而隐藏；汉之盛也，在汾阴而见
出。未有能来圣寿之无疆，应人文以纯吉。窃亦欲负
鼎于明主，启心而献术。若能使我征于有商，岂见遗
于今日？”